Fričovce

Fričovce sú obec na Slovensku v okrese Prešov. Nachádza sa v Šarišskej vrchovine. Obcou preteká rieka Svinka.

 Kultúra a zaujímavosti  
 Pamiatky 
 Rímskokatolícky Kostol sv. Bartolomeja, jednoloďová pôvodne gotická stavba s polygonálnym ukončením presbytéria a malou strešnou vežou, z obdobia okolo roku 1320.  Stavba prešla výraznými barokovými úpravami, ktoré jej dali súčasnú podobu, v rokoch 1737 – 1738. V rokoch 1914 a 1933 prešiel obnovou. Interiér kostola je zaklenutý valenou klenbou s lunetami. Nábehy klenieb dosadajú na pilastre s profilovanými hlavicami. Interiéru dominuje bohato zdobený barokový hlavný oltár sv. Bartolomeja z roku 1752. Je dielom levočského rezbára J. Keblinga. V centrálnej polohe stĺpovej architektúry s tordovanými stĺpmi sa nachádza rezba Apoteóza Panny Márie a sv. Jána Nepomuckého. Tá je lemovaná sochami sv. Petra a Pavla. Z vonkajšej strany je oltár lemovaný postavami biskupov. V hornej etáži je centrálne umiestnená socha sv. Bartolomeja lemovaná sochami Pax Vobis a sv. Barbory. Vo vrchole oltára je socha sv. Jozefa. K mobiliáru kostola patrí aj neobaroková krstiteľnica, klasicistická kazateľnica a dva barokové bočné oltáre, Sedembolestnej Panny Márie a sv. Rozálie, z polovice 18. storočia. Na západnej strane kostola je drevená empora s parapetom s obrazmi evanjelistov. Na empore je umiestnený jednomanuálový organ s organovou skriňou z konca 18. storočia. Organ bol v medzivojnovom období prestavaný Imrichom Karabinošom.  Fasády sú tvorené lizénovými rámami s vykrojením v kútoch a oknami s polkruhovým záklenkom s reliéfnymi klenákmi. Priečelie je lemované lizénami a ukončené dvojetážovým barokovým vykrajovaným štítom s pilastrami a náznakom volút. Na os priečelia je umiestnený portál, v ktorého rozoklanom frontóne je umiestnený aliančný erb, lemovaný píniovými šiškami. Ostenie portálu je profilované, od frontónu oddelené konzolami. Strešná veža je ukončená barokovou helmicou.

 Kaštieľ Valenta Berthótyho, dvojpodlažná renesančná trojtraktová stavba na pôdoryse obdĺžnika s dvoma krajnými rizalitmi, z rokov 1623 – 1630. Staviteľom kaštieľa bol M. Sorger z Prešova. V roku 1840 prešiel úpravami, iniciovanými Ghillányovcami, ktorí sa do rodiny priženili v roku 1760. Rodina vlastnila kaštieľ až do roku 1945. Komplexnou pamiatkovou obnovou prešiel v rokoch 1953 – 1955.  Ďalšou obnovou prešiel v rokoch 1977 – 1978. Interiéry sú zaklenuté korýtkovými klenbami a českými plackami. Fasády kaštieľa sú dekorované bohatou renesančnou sgrafitovou výzdobou, ktorej autorom je Martin Waxmann. Atika je tvorená vlysom so slepou arkatúrou a dekoratívnymi štítkami. V oblúkoch arkatúry sú zobrazené mytologické a historické osobnosti, od Marsa a Venuše, po Huňadyovcov. Medzi dvoma rizalitmi sa na úrovni poschodia tiahne dlhá terasa z doby klasicistickej prestavby. Pod korunnou rímsou je rad kľúčových strieľní, pripomínajúcich fortifikačnú funkciu kaštieľa. Okolo kaštieľa sa nachádza prírodno-krajinársky park z druhej polovice 19. storočia. 

 Pohrebná kaplnka nad hrobkou rodu Splényi, jednoloďová pôvodne klasicistická stavba s pravouhlým záverom, z rokov 1807 – 1811. V druhej polovici 19. storočia bola neogoticky prestavaná. Ku kaplnke vedie monumentálne dvojprúdové klasicistické schodisko.  V dolnej časti schodiska sa na volútach stĺpov nachádzajú sochy sfíng s telami levov a ženskými hlavami. V interiéri kaplnky je umiestnený empírový náhrobok generála baróna Gabriela Splényiho s postavou trúchliacej ženy od J. F. Prokopa. Fasády kaplnky sú tvorené priečelím s trouholníkovým stupňovitým štítom lemovaným pilastrami ukončenými motívom obelisku. V tympanóne štítu je festón s motívom lebky. Portál má lomený záklenok lemovaný krabmi. Do portálu je umiestnená dekoratívna neogotická mreža. Na vonkajšom múre kaplnky je umiestnený renesančný epitaf z roku 1577.

 Referencie 

 Iné projekty 

 Externé odkazy 



Kategória:Obce okresu Prešov